Kommissionens beslutning

af 27. februar 2003

om godkendelse af planerne for udryddelse af klassisk svinepest hos vildtlevende svin og nødvaccination af vildtlevende svin mod klassisk svinepest i Luxembourg

(meddelt under nummer K(2003) 627)

(Kun den franske udgave er autentisk)

(EØS-relevant tekst)

(2003/136/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest(1), særlig artikel 16, stk. 1, artikel 20, stk. 2, artikel 25, stk. 3, og artikel 29, stk. 2, og

ud fra følgende betragtninger:

(1) Der blev i 2001 konstateret klassisk svinepest i populationen af vildtlevende svin i Luxembourg.

(2) Der blev godkendt en plan for udryddelse af klassisk svinepest i populationen af vildtlevende svin i Luxembourg ved Kommissionens beslutning 2002/181/EF af 28. februar 2002 om godkendelse af den plan, Luxembourg har forelagt for udryddelse af klassisk svinepest hos vildtlevende svin i visse områder i Luxembourg(2).

(3) Luxembourg har på baggrund af den epidemiologiske situation forelagt en plan for nødvaccination af vildtlevende svin i Luxembourg.

(4) Den forelagte plan er blevet gennemgået og fundet i overensstemmelse med direktiv 2001/89/EF.

(5) Luxembourgs myndigheder har givet tilladelse til, at der anvendes en levende svækket vaccine mod klassisk svinepest (C-stamme) for at immunisere vildtlevende svin gennem udlægning af lokkemad.

(6) Luxembourgs myndigheder har forpligtet sig til: i) at føre løbende kontrol med de iværksatte foranstaltninger til bekæmpelse af klassisk svinepest i Luxembourg i tæt samarbejde med Kommissionens tjenestegrene og under hensyn til udviklingen i den epidemiologiske situation, og ii) at forbedre indsamlingen af demografiske oplysninger om de vildtlevende svin og de epidemiologiske oplysninger, som ligger til grund for de udryddelses- og vaccinationsplaner, der godkendes ved denne beslutning. Om nødvendigt skal Luxembourgs myndigheder ændre de planer, der godkendes ved denne beslutning, og forelægge dem for Kommissionen til godkendelse.

(7) Der er konstateret klassisk svinepest hos vildtlevende svin i Frankrig ved grænsen til Luxembourg. Den udryddelsesplan, der blev forelagt af Frankrig, godkendtes ved Kommissionens beslutning 2002/626/EF af 25. juli 2002 om godkendelse af den plan, Frankrig har forelagt for udryddelse af klassisk svinepest hos vildsvin i departementerne Moselle og Meurthe-et-Moselle(3).

(8) Af klarhedshensyn bør der vedtages én enkelt beslutning: i) der bekræfter godkendelsen af den plan, Luxembourg har forelagt til bekæmpelse af klassisk svinepest hos vildtlevende svin, ii) der godkender den nyligt forelagte plan for nødvaccination af vildtlevende svin, iii) der fastsætter betingelser, som for de pågældende grænseområder gør det muligt at sikre, at de foranstaltninger, der skal gennemføres af Luxembourg, er forenelige med de franske foranstaltninger, og iv) som ophæver beslutning 2002/181/EF.

(9) Af hensyn til gennemsigtigheden bør det i nærværende beslutning angives, i hvilke geografiske områder udryddelses- og nødvaccinationsplanerne skal gennemføres.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Den plan, Luxembourg har forelagt for udryddelse af klassisk svinepest hos vildtlevende svin i Luxembourg, godkendes.

Artikel 2

Den plan, Luxembourg har forelagt for nødvaccination af vildtlevende svin mod klassisk svinepest i Luxembourg, godkendes.

Artikel 3

Luxembourg sætter de nødvendige love og administrative bestemmelser i kraft for at gennemføre de i artikel 1 og 2 nævnte planer i de områder, der er angivet i bilaget.

Artikel 4

Luxembourg vedtager passende foranstaltninger for et ikke under 20 km bredt bælte op til grænsen til Frankrig for:

a) i videst muligt omfang at undgå forstyrrelser af populationen af vildtlevende svin, som kan medføre, at svinene bevæger sig over lange afstande og ud af det pågældende område, under hensyn til naturlige og kunstige grænser, og

b) at begrænse tætheden af dyr i populationen af vildtlevende svin.

De nævnte foranstaltninger vedtages af Luxembourg i samarbejde med de franske myndigheder og samordnes med disse myndigheders foranstaltninger. De omfatter regulering af jagt eller om nødvendigt indstilling af jagt.

Artikel 5

Beslutning 2002/181/EF ophæves.

Artikel 6

Denne beslutning er rettet til Luxembourg og Frankrig.

Udfærdiget i Bruxelles, den 27. februar 2003.

På Kommissionens vegne

David Byrne

Medlem af Kommissionen

(1) EFT L 316 af 1.12.2001, s. 5.

(2) EFT L 61 af 2.3.2002, s. 54.

(3) EFT L 200 af 30.7.2002, s. 37.

BILAG

Hele Luxembourgs område.